ΚΟΙΝΗ ΔΡΑΣΗ της 30ής Απριλίου 1998 που υιοθέτησε το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, για την υποστήριξη της κυβέρνησης του Μοντενέγκρο (98/301/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,

τις γενικές κατευθυντήριες γραμμές που περιέχονται στα συμπεράσματα τα οποία εγκρίθηκαν από το Ευρωπαϊκό Συμβούλιο του Δουβλίνου στις 13 και 14 Δεκεμβρίου 1996,

Εκτιμώντας:

ότι ο νέος πρόεδρος της Δημοκρατίας του Μοντενέγκρο ανέλαβε τα καθήκοντά του στις 16 Ιανουαρίου 1998 7

ότι η Ευρωπαϊκή Ένωση αναγνωρίζει ότι η κυβέρνηση χρειάζεται την πλήρη υποστήριξη της διεθνούς κοινότητας για να επιδιώξει πολιτικές και οικονομικές μεταρρυθμίσεις 7

ότι το Συμβούλιο της 27ης Απριλίου 1998 χαιρέτισε τη συνεχή προσήλωση που έχει επιδείξει ο πρόεδρος για τις πολιτικές και οικονομικές μεταρρυθμίσεις στο Μοντενέγκρο, συμφώνησε ότι η Ευρωπαϊκή Ένωση θα πρέπει να στείλει ένα σαφές και άμεσο μήνυμα της υποστήριξής της προς τη διαδικασία μεταρρυθμίσεων και συμφώνησε να χορηγήσει ένα αρχικό ποσό 3 εκατομμυρίων Ecu για τη χρηματοδοτική συνδρομή προς την κυβέρνηση του Μοντενέγκρο προκειμένου να τη βοηθήσει να αντιμετωπίσει πληρωμές εκκρεμών κοινωνικών παροχών 7

ότι το Συμβούλιο σημειώνει ότι η κυβέρνηση του Μοντενέγκρο προτίθεται να εκταμιεύσει τις σχετικές πληρωμές κοινωνικών παροχών, το ταχύτερο δυνατόν και, σε κάθε περίπτωση, όχι αργότερα από τις 31 Μαΐου 1998 7

ότι είναι σημαντικό να διασφαλιστεί η ενδεδειγμένη προβολή αυτής της στήριξης της Ένωσης 7

ότι, προκειμένου να εξασφαλισθεί συνοχή των εξωτερικών δραστηριοτήτων της Ένωσης, θα πρέπει να μελετηθεί και η λήψη, εκ μέρους της Ευρωπαϊκής Κοινότητας, πρόσθετων μέτρων στήριξης της διαδικασίας μεταρρυθμίσεων, όπως στο πεδίο των ανεξάρτητων μέσων ενημέρωσης, στο προσεχές μέλλον, που θα υπερβαίνουν το πρώτο αυτό βήμα, κυρίως επ' ευκαιρία της επίσκεψης της Τρόικα στις 5 Μαΐου 1998,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Η παρούσα κοινή δράση αποσκοπεί στην παροχή, κατ' εξαίρεση, ταχείας και βραχυπρόθεσμης βοήθειας προς τη νέα κυβέρνηση του Μοντενέγκρο. Σκοπός της βοήθειας της Ένωσης είναι η συνδρομή προς την κυβέρνηση του Μοντενέγκρο προκειμένου να συνεχίσει το πρόγραμμά της για οικονομικές και πολιτικές μεταρρυθμίσεις.

Άρθρο 2

1. Προς τούτο, καταλογίζεται στο γενικό προϋπολογισμό των Ευρωπαϊκών Κοινοτήτων για το 1998 αρχικό ποσό 3 εκατομμυρίων Ecu.

2. Η διαχείριση του ποσού το οποίο αναφέρεται στην παράγραφο 1 γίνεται σύμφωνα με τους κοινοτικούς κανόνες και διαδικασίες που ισχύουν για τον προϋπολογισμό.

3. Το ποσό που αναφέρεται στην παράγραφο 1 τίθεται αμέσως στο λογαριασμό που θα καθορίσει η κυβέρνηση του Μοντενέγκρο.

Άρθρο 3

Η Προεδρία υποβάλλει έκθεση στο Συμβούλιο για την πρόοδο που επιτελεί η κυβέρνηση του Μοντενέγκρο στις οικονομικές και πολιτικές μεταρρυθμίσεις.

Άρθρο 4

Το Συμβούλιο σημειώνει ότι η Επιτροπή, προς υποστήριξη των στόχων της παρούσας κοινής δράσης, προτίθεται να υποβάλει, όπου χρειάζεται, προτάσεις για ενίσχυση σχεδίων, προς υποστήριξη της κυβέρνησης του Μοντενέγκρο.

Άρθρο 5

Η Ευρωπαϊκή Ένωση θα ενθαρρύνει τη διεθνή κοινότητα να εξετάσει την παροχή συνδρομής για την υποστήριξη των στόχων της παρούσας κοινής δράσης.

Άρθρο 6

Η παρούσα κοινή δράση αρχίζει να ισχύει την ημέρα που θα υιοθετηθεί. Εφαρμόζεται από την 1η Μαρτίου 1998.

Άρθρο 7

Η παρούσα κοινή δράση δημοσιεύεται στην Επίσημη Εφημερίδα.

Λουξεμβούργο, 30 Απριλίου 1998.

Για το Συμβούλιο

Ο Πρόεδρος

T. JOWELL